Har bækkensmerterne meldt deres uønskede ankomst, så er der heldigvis flere ting, du kan gøre for at mindske dem:
Smerten er et signal fra kroppen om, at bækkenet og musklerne omkring det, er overbelastede. Undgå så vidt muligt alle bevægelser, der gør ondt.
Sørg for, at vægten er ligeligt fordelt på begge ben og gå med korte skridt, så hvert ben ikke skal bære vægten alene så lang tid ad gangen.
Hold hofter, knæ og fødder i en lige linje – undgå vrid og krydsede ben, når du sidder ned.
Når du skal vende dig i sengen, så knib sammen i bækkenbunden, og drej dig rundt med benene samlet. Hav gerne en pude mellem knæene.
Hvis du skal bære en taske eller indkøb, så brug en rygsæk, eller hav vægten ligeligt fordelt i begge hænder.
Lav øvelser mod bækkensmerter (se herunder) – gerne dagligt.
Har du et fysisk krævende job, kan det være nødvendigt at blive skånet for opgaver eller helt at blive sygemeldt.